दूसरी वरीय प्रणय ने 15वीं वरीय वियतनाम के तिएन मिन्ह एनगुएन की चुनौती को आसानी से 21-14 21-19 से लगातार गेमों में 40 मिनट में निपटा दिया। विश्व में 66वीं रैंकिंग के मिन्ह वर्ष 2012 में एशिया चैंपियनशिप में अपनी एकमात्र भिड़ंत में भारतीय खिलाड़ी को मात दे चुके थे लेकिन अब प्रणय ने उनके खिलाफ रिकार्ड 1-1 से बराबर कर लिया है। विश्व में 23वीं रैंकिंग के प्रणय के सामने अब अनुभवी कश्यप की चुनौती होगी। दोनों हमवतन खिलाड़ी करियर में दो बार एक दूसरे का सामना कर चुके हैं और दोनों का रिकार्ड 1-1 से बराबर है। ऐसे में यह हाईवोल्टेज मैच इनकी श्रेष्ठता को भी दिखाएगा। हालांकि युगल वर्ग में एकमात्र बची मनु अत्री और बी सुमित रेड्डी की तीसरी सीड भारतीय जोड़ी हारकर बाहर हो गयी। चीनी ताइपे की लू चिंग याओ और यांग पो हान की शीर्ष वरीय जोड़ी ने उन्हें 54 मिनट में तीन गेमों के संघर्ष में 21-12 12-21 22-20 से हराकर फाइनल में जगह बना ली।